न रूपसे उनका आलिंगन करता है। क्योंकि उनके अंदर हम सबके साथ एकमय हैं, यह उन्हें केवल हमारे लिये नहीं, अपितु हमारे सभी साथियोंके लिये खोजता है। भगवान्में पूर्ण और अशेष आनंद, -- पूर्ण तो विशुद्ध और स्वयंसत् होनेके कारण और अशेप सर्वस्पर्शी तथा तन्मयकारी होनेके कारण, - पूर्णयोगके जिज्ञासुके लिये भक्तिमार्गका मर्म है।
एक बार जब यह हमारे अंदर क्रियाशील हो जाता है तो मानों योगके अन्य सभी मार्ग इसके नियममें परिवर्तित हो जाते हैं और इसके द्वारा अपना पूर्णतम महत्त्व प्राप्त कर लेते हैं । ईश्वरके प्रति हमारी सत्ताकी यह सर्वागीण भक्ति ज्ञानसे पराङ्मुख नहीं होती; इस मार्गका भक्त ईश्वरप्रेमी होनेके साथ-साथ ईश्वरज्ञानी भी होता है, क्योंकि उनकी सत्ताके ज्ञानसे ही उनकी सत्ताका संपूर्ण आनंद प्राप्त होता है। परंतु ज्ञान आनंदमें ही परिसमाप्त होता है, परात्परका ज्ञान परात्परके आनंदमें, विश्वमयका ज्ञान विश्वमय ईश्वरके आनंदमें, वैयक्तिक अभिव्यक्तिका ज्ञान व्यक्तिके